Depotansvarlig ved Aalborg MTB Marathon måtte tømme butikkerne i området omkring Visse for toastbrød.

Hvad gør man, når 4000 sultne cykelryttere skal mættes, og man kun har 400 sandwiches? De ansvarlige for depotet i Visse ved Aalborg MTB Marathon måtte handle hurtigt, da det sent fredag aften gik op for dem, at købmanden havde misset et nul i bestillingen, og at der manglede 3600 sandwiches. Det fortæller Birger Krebs, som er ansvarlig for depotet. - Vi fik travlt med at tømme hylderne i Lidl, Fakta, Netto, Kvickly og Bilka, siger han. Han beklager overfor de borgere i Visse, som havde glædet sig til en skive ristet toastbrød lørdag morgen – for sådan en skive kan være særdeles svær at opdrive, efter de depotansvarlige har været på indkøb. - Vi vil gerne sige undskyld, for der er ikke toastbrød tilbage i nogen butikker i Visse og omegn, siger Birger Krebs med et smil.